দিল্লির বাসিন্দা পূজা মহাজন আদালতে আর্জি জানিয়ে বলেছিলেন, নিয়মিত ভাবে পেট্রোপণ্যের মূল্যবৃদ্ধি হচ্ছে। আর এ ব্যাপারে বিভ্রান্তিমূলক প্রচার চালিয়ে যাচ্ছে কেন্দ্রীয় সরকার। বলা হচ্ছে, আন্তর্জাতিক বাজারে অপরিশোধিত তেলের দাম বেড়ে যাওয়াতেই এই পদক্ষেপ করতে হচ্ছে। অথচ বিশ্ব বাজারে দাম কমলে সেই অনুযায়ী পেট্রল, ডিজেলের দাম কমানো হচ্ছে না। এই আবেদনের প্রেক্ষিতে দিল্লি হাইকোর্টের প্রধান বিচারপতি রাজেন্দ্র মেনন ও বিচারপতি ভি কে রাওয়ের বেঞ্চ জানিয়ে দিয়েছে, সরকারের কাজে হস্তক্ষেপ করবেন না তাঁরা। কারণ, ‘‘এটা সরকারের আর্থিক নীতির প্রশ্ন। এর সঙ্গে বৃহত্তর অর্থনৈতিক দিক জুড়ে রয়েছে।’’